শ্রীনাথ রাঘবন

শ্রীনাথ রাঘবন হলেন সমসাময়িক ইতিহাসের একজন ভারতীয় বিশেষজ্ঞ। তিনি বর্তমানে অশোক বিশ্ববিদ্যালয়ের ইতিহাস ও আন্তর্জাতিক সম্পর্কের একজন অধ্যাপক, কার্নেগি এন্ডোমেন্ট ফর ইন্টারন্যাশনাল পিসের একজন জ্যেষ্ঠ সভ্য (ফেলো) এবং কিংস কলেজ লন্ডনের ইন্ডিয়া ইনস্টিটিউটের একজন জ্যেষ্ঠ অতিথি গবেষণা সভ্য (রিসার্চ ফেলো) হিসেবে দায়িত্ব পালন করছেন। তিনি পূর্বে সেন্টার ফর পলিসি রিসার্চে ভারতের বিদেশ ও নিরাপত্তা বিষয়ক নীতি সম্বন্ধিত একজন জ্যেষ্ঠ সভ্য ছিলেন।

শ্রীনাথ রাঘবন ভারতের কৌশলগত ইতিহাস সম্পর্কিত বিভিন্ন বই রচনা ও সম্পাদনা করেছেন এবং দেশটির সাম্প্রতিক বিদেশ ও কৌশলগত নীতি সম্পর্কে নিয়মিত আলোচনা করেন। তিনি ২০১১ সালে কৌশলগত নীতিবিদ্যায় কে. সুব্রাহ্মণ্যম পুরস্কার এবং ২০১৫ সালে সমাজবিজ্ঞানে ইনফোসিস পুরস্কার লাভ করেন।

 জীবন 
শ্রীনাথ রাঘবন ১৯৭৭ সালে জন্মগ্রহণ করেন। তিনি হায়দ্রাবাদ, কলকাতা ও চেন্নাইয়ে পড়াশোনা করেন। ১৯৯৭ সালে মাদ্রাজ বিশ্ববিদ্যালয় থেকে পদার্থবিজ্ঞানে স্নাতক সম্পন্ন করেন।

শ্রীনাথ ১৯৯৭ সালে ভারতীয় সেনাবাহিনীর পদাতিক বিভাগে কমিশনপ্রাপ্ত কর্মকর্তা হিসেবে যোগ দেন। তিনি রাজপুতানা রাইফেলসের অংশ হিসেবে সিকিম, রাজস্থান, জম্মু ও কাশ্মীরে দায়িত্ব পালন করেন।

তিনি ২০০৩ সালে পুনরায় শিক্ষাজীবনে প্রবেশ করেন। তিনি সেই বছর কিংস কলেজ লন্ডনে ইনলেক বৃত্তি নিয়ে অধ্যয়ন শুরু করেন। তিনি কিংস কলেজের যুদ্ধবিদ্যার অধ্যাপক লরেন্স ফ্রিডম্যানের সাথে কাজ করেন এবং যুদ্ধবিদ্যায় এমএ ও পিএইচডি ডিগ্রি অর্জন করেন। পিএইচডি ডিগ্রি অর্জনের জন্য তার গবেষণাসমূহ পরবর্তীতে তার প্রথম বই ওয়ার অ্যান্ড পিস ইন মডার্ন ইন্ডিয়া বইটি রচনার প্রধান উপজীব্য হয়ে উঠে।

পরবর্তী তিন বছর শ্রীনাথ কিংস কলেজে প্রতিরক্ষা বিদ্যা বিষয়ে প্রভাষক হিসেবে কাজ করেন। ২০১৫ নাগাদ তিনি নয়াদিল্লিভিত্তিক থিংকট্যাংক কার্নেগি ইন্ডিয়াতে কাজ করা শুরু করেন।

শ্রীনাথ ২০১০ সাথে ২০১৬ সালের মধ্যে ভারতের কৌশলগত ইতিহাস সম্পর্কে তিনটি বই প্রকাশ করেন এবং অপর আরেকটি বই নিয়ে কাজ করছিলেন। ২০১৫ সালে ভারতের প্রতিরক্ষা মন্ত্রক কার্গিল যুদ্ধের আনুষ্ঠানিক ইতিহাস নির্ধারণ বিষয়ক দলে শ্রীনাথ রাঘবনকে অন্তর্ভুক্ত করা হয়। এই প্রকল্পটি দুই বছর স্থায়ী হওয়ার কথা ছিল। ভারতের প্রধানমন্ত্রী কর্তৃক গঠিত জাতীয় সুরক্ষা উপদেষ্টা পরিষদের সদস্য হিসেবেও তিনি কাজ করেছেন।

 গ্রন্থাবলি 
 ওয়ার অ্যান্ড পিস ইন মডার্ন ইন্ডিয়া: অ্যা স্ট্র‍্যাটেজিক হিস্ট্রি অব দ্য নেহরু ইয়ার্স 
তার প্রথম বইয়ে শ্রীনাথ রাঘবন জওহরলাল নেহরুর প্রধানমন্ত্রিত্বকালীন ভারতের কৌশলগত ইতিহাস সম্পর্কে আলোকপাত করেন। বইটি রামচন্দ্র গুহ ও সুনীল খিলনানির সম্পাদনায় দি ইন্ডিয়ান সেঞ্চুরি সিরিজ-এর অংশ হিসেবে প্রকাশিত হয়। সম্পাদকগণ বইয়ের ভূমিকাংশে উল্লেখ করেন, যে শ্রীনাঘ রাঘবন ভারতের কৌশলগত ও বিদেশ নীতিগত ঐতিহাসিক গবেষণায় একটি "বেঞ্চমার্ক" স্থাপন করেছেন। তিনি বিস্তৃত উৎস এবং গভীর বিশ্লেষণের মাধ্যমে ভারতের স্বাধীনতার প্রথম পনেরো বছরে দেশটি যেসকল সংকটের মধ্য দিয়ে অতিবাহিত হয়েছে, সেগুলোকে তুলে ধরা হয়েছে।

পণ্ডিত ক্রিস্টিনা রোপস্টর্ফ বইটির গ্রন্থসমালোচনায় বলেন, বইটি নেহরুর শাসনকালীন বিভিন্ন সংকটের সম্মুখীন হয়ে দ্বিধাদ্বন্দ্বের মধ্যবর্তী অবস্থায় গৃহীত পদক্ষেপগুলোর পক্ষে যুক্তি দাঁড় করানো হয়েছে এবং নেহরুর কৌশলগত চিন্তা ও সংকট মোকাবেলায় তার পদক্ষেপের পেছনের ঘটনাগুলোর একটি ভালো ও প্রাসঙ্গিক বর্ণনা প্রদান করে। তবে, তিনি বইটিতে "তাত্ত্বিক প্রতিফলন"-এর অভাবের কথা উল্লেখ করেছেন এবং বইটিতে বিভিন্ন দেশীয় রাজ্য এবং প্রতিবেশীদের সাথে সৃষ্ট সংকট সম্বন্ধিত বিষয়াবলিতে নির্বাচিত গবেষণামূলক লেখা তুলে ধরলেও গোয়া অন্তর্ভুক্তি ও কঙ্গো সংকটের মতো আন্তর্জাতিক সংকটের বর্ণনা উপেক্ষা করার বিষয়টি লক্ষ্য করেছেন। তার মতে নির্বাচনমূলক পক্ষপাত এড়াতে গবেষণামূলক প্রবন্ধ নির্বাচনে আরও ব্যাপকতা ও যুক্তি প্রদর্শন আকাঙ্ক্ষিত ছিল।

শশাঙ্ক জোশি বইটিকে নেহরু আমলের "গুরুত্বপূর্ণ কূটনৈতিক ইতিহাস" বলে আখ্যায়িত করেন। অড আর্নি ওয়েস্টাড বইটি "সবার চেয়ে সেরা আন্তর্জাতিক ইতিহাস" বলে মন্তব্য করেন। পণ্ডিত জীবন্ত শটলির মতে, বইটি হলো "চাকচিক্যময় ঐতিহাসিক গবেষণা"। রুদ্র চৌধুরী বইটি সম্পর্কে মন্তব্য করেন যে, বইটিকে "ভারতের কৌশলগত ইতিহাসের একমাত্র গুরুত্বপূর্ণ গ্রন্থ" হিসেবে আখ্যায়িত করা উচিত। প্রিয়া চাকো বইটির বিষয়ে মন্তব্য করেন যে, বইটিতে নিখুঁতভাবে গবেষণা করা হয়েছে এবং ব্রিটিশ কর্মকর্তাদের গোপনীয় নথির মতো পূর্বে অপ্রকাশিত সূত্র থেকে উদ্ধৃতি টানা হয়েছে, যার ফলে রাঘবন তদাবধি কূটনৈতিক ইতিহাস রচনার সীমাবদ্ধতাগুলো কাটিয়ে উঠতে সক্ষম হয়েছেন।

ইতিহাসবিদ পেরি অ্যান্ডারসনের মতে শ্রীনাথ রাঘবন ভারতীয় পক্ষের দৃঢ় সমর্থনকারী এবং তার বইয়ে নেহরুর কৌশলগত নীতির গুণগান গাওয়া হয়েছে।

 ১৯৭১: অ্যা গ্লোবাল হিস্ট্রি অব দ্য ক্রিয়েশন অব বাংলাদেশ 
বইটি সমালোচকদের মাঝে সমাদৃত হয়।

 ইন্ডিয়া'স ওয়ার: দ্য মেকিং অব মডার্ন সাউথ এশিয়া, ১৯৩৯-১৯৪৫ 
বইটি সমালোচকদের মাঝে সমাদৃত হয়।

 দ্য মোস্ট ডেঞ্জারাস প্লেস: অ্যা হিস্ট্রি অব দি ইউনাইটেড স্টেটস ইন সাউথ এশিয়া 
বইটি সমালোচকদের মাঝে সমাদৃত হয়।

 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:২১শ শতাব্দীর ভারতীয় ইতিহাসবিদ
বিষয়শ্রেণী:২১শ শতাব্দীর ভারতীয় অ-কল্পকাহিনী লেখক
বিষয়শ্রেণী:ভারতীয় রাজনৈতিক লেখক
বিষয়শ্রেণী:ভারতীয় সম্পাদক
বিষয়শ্রেণী:২১শ শতাব্দীর ভারতীয় শিক্ষাবিদ
বিষয়শ্রেণী:১৯৭৭-এ জন্ম